Nuwe spesifikasies vir skoon brandstof, soortgelyk aan die Europese standaarde, sou in Julie verlede jaar in werking getree het, maar dit is in 2015 onbepaald uitgestel omdat die brandstofbedryf en die regering nie ooreen kon kom op ’n manier waarop die bedryf vergoed kan word vir die meer as R40 miljard wat dit sou kos om hul raffinaderye op te gradeer nie.
Die nasionale tesourie het twee jaar gelede ’n versnelde depresiasie-toelae voorgestel as ’n manier om die bedryf te help, terwyl ’n ekstra heffing in die brandstofprys ook voorgestel is.
Die Nasionale Vereniging van Motorvervaardigers van Suid-Afrika (Naamsa) is besorg oor die gesloer met die skuif na skoner brandstof. Die jongste enjintegnologie kan nie in Suid-Afrika gebruik word as brandstof nie op die korrekte suiwerheidsvlak is nie.